CELEX: 32020D1131
Language: ro
Date: 2020-07-30 00:00:00
Title: Decizia (PESC) 2020/1131 a Consiliului din 30 iulie 2020 privind lansarea misiunii de consiliere PSAC a Uniunii Europene în Republica Centrafricană (EUAM RCA)

31.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 247/16
               
            
         DECIZIA (PESC) 2020/1131 A CONSILIULUI
         din 30 iulie 2020
         privind lansarea misiunii de consiliere PSAC a Uniunii Europene în Republica Centrafricană (EUAM RCA)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere Decizia (PESC) 2019/2110 a Consiliului din 9 decembrie 2019 privind misiunea de consiliere PSAC a Uniunii Europene în Republica Centrafricană (EUAM RCA) (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 9 decembrie 2019, Consiliul a adoptat Decizia (PESC) 2019/2110 privind misiunea de consiliere PSAC a Uniunii Europene în Republica Centrafricană (EUAM RCA).
                  
               
                     (2)
                  
                  
                     La 18 iunie 2020, Comitetul politic și de securitate (COPS) a convenit că planul de operații (OPLAN) pentru EUAM RCA ar trebui aprobat.
                  
               
                     (3)
                  
                  
                     În urma recomandării comandantului operației civile și a atingerii de către EUAM RCA a capacității operaționale inițiale, misiunea ar trebui să fie lansată la 9 august 2020, pentru o durată de doi ani.
                  
               
                     (4)
                  
                  
                     Decizia (PESC) 2019/2110 a prevăzut o valoare de referință financiară de 7 100 000 EUR care să acopere cheltuielile aferente EUAM RCA pe durata primelor șase luni după intrarea în vigoare a deciziei menționate. Decizia (PESC) 2020/664 a Consiliului (2) a prelungit valabilitatea valorii de referință financiară până la 8 august 2020. Ar trebui să se stabilească o valoare de referință suplimentară, care să acopere perioada cuprinsă între lansarea misiunii și 8 august 2022.
                  
               
                     (5)
                  
                  
                     EUAM RCA ar trebui să dispună de o celulă de proiect pentru identificarea și punerea în aplicare a proiectelor din domeniile care au legătură cu EUAM RCA și pentru sprijinirea obiectivelor acesteia.
                  
               
                     (6)
                  
                  
                     Prin urmare, Decizia (PESC) 2019/2110 ar trebui să fie modificată în mod corespunzător.
                  
               
                     (7)
                  
                  
                     EUAM RCA se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană,
                  
               ADOPTĂ PREZENTA DECIZIE:
         
            Articolul 1
            Se aprobă OPLAN pentru EUAM RCA.
         
         
            Articolul 2
            EUAM RCA se lansează la 9 august 2020.
         
         
            Articolul 3
            Comandantul operației civile al EUAM RCA este autorizat, cu aplicabilitate imediată, să înceapă execuția misiunii.
         
         
            Articolul 4
            Decizia (PESC) 2019/2110 se modifică după cum urmează:
            
                        1.
                     
                     
                        Articolul 13 alineatul (1) se înlocuiește cu următorul text:
                        
                           „(1)   Valoarea de referință financiară destinată să acopere cheltuielile aferente EUAM RCA pentru perioada cuprinsă între 9 decembrie 2019 și 8 august 2022 este de 30 352 481,10 EUR. Consiliul decide cu privire la valoarea de referință financiară pentru orice perioadă ulterioară.”
                        
                     
                  
                        2.
                     
                     
                        Se introduce următorul articol:
                        
                           „Articolul 13a
                           Celula de proiect
                           
                              (1)   EUAM RCA dispune de o celulă de proiect pentru identificarea și punerea în aplicare a proiectelor. EUAM RCA coordonează, facilitează și furnizează consultanță, după caz, pentru proiectele puse în aplicare de statele membre și statele terțe, sub responsabilitatea acestora, în domenii legate de EUAM RCA și în sprijinul obiectivelor acesteia.
                           
                           
                              (2)   Sub rezerva alineatului (3), EUAM RCA este autorizată să recurgă la contribuții financiare din partea statelor membre sau a unor state terțe pentru punerea în aplicare a proiectelor identificate care completează în mod consecvent celelalte acțiuni ale EUAM RCA, dacă proiectul:
                              
                                          (a)
                                       
                                       
                                          este prevăzut în situația financiară aferentă prezentei decizii; sau
                                       
                                    
                                          (b)
                                       
                                       
                                          este integrat în cursul mandatului prin intermediul unei modificări a situației financiare, la solicitarea șefului misiunii.
                                       
                                    EUAM RCA încheie un acord cu statele contribuitoare, care cuprinde în special procedurile specifice pentru soluționarea oricăror plângeri formulate de părți terțe cu privire la prejudiciile suferite în urma acțiunilor sau omisiunilor EUAM RCA în utilizarea fondurilor furnizate de statele respective. Statele contribuitoare nu pot angaja în niciun caz răspunderea Uniunii sau a ÎR pentru acțiunile sau omisiunile EUAM RCA în utilizarea fondurilor furnizate de statele respective.
                           
                           
                              (3)   Contribuțiile financiare din partea statelor terțe pentru celula de proiect fac obiectul acceptării de către COPS.”
                           
                        
                     
                  
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 30 iulie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 318, 10.12.2019, p. 141.
         
            (2)  Decizia (PESC) 2020/664 a Consiliului din 18 mai 2020 de modificare a Deciziei (PESC) 2019/2110 privind misiunea de consiliere PSAC a Uniunii Europene în Republica Centrafricană (EUAM RCA) (JO L 157, 19.5.2020, p. 3).